Document ID: 32012R0644

KOMMISSIONENS GENNEMFØRELSESFORORDNING (EU) Nr. 644/2012
af 16. juli 2012
om ændring af forordning (EU) nr. 206/2010 om fastlæggelse af lister over tredjelande, tredjelandsområder og dele heraf, som er godkendt med hensyn til indførsel af visse dyr og fersk kød til EU, og krav vedrørende udstedelse af veterinærcertifikater, for så vidt angår Rusland
(EØS-relevant tekst)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Rådets direktiv 2004/68/EF af 26. april 2004 om dyresundhedsbestemmelser for import til og transit gennem Fællesskabet af visse levende hovdyr, om ændring af direktiv 90/426/EØF og 92/65/EØF og om ophævelse af direktiv 72/462/EØF (1), særlig artikel 3, stk. 1, første og andet afsnit, artikel 6, stk. 1, første afsnit, artikel 7, litra e), artikel 8, litra d), og artikel 13, stk. 1, og
ud fra følgende betragtninger:
(1)
Ved direktiv 2004/68/EF er der fastsat dyresundhedsbetingelser for transit gennem Unionen af levende hovdyr. Direktivet foreskriver, at der kan fastsættes særlige bestemmelser, herunder standardveterinærcertifikater, for transit gennem Unionen af levende hovdyr fra godkendte tredjelande, forudsat at dyrene er i transit gennem Unionens område under toldvæsenets godkendelse og under tilsyn af en embedsdyrlæge via godkendte grænsekontrolsteder og uden andre stop på Unionens område end dem, der er nødvendige af hensyn til dyrevelfærden.
(2)
Ved forordning (EU) nr. 206/2010 (2) er der fastsat krav vedrørende udstedelse af veterinærcertifikater ved indførsel til Unionen af visse sendinger af levende dyr, herunder hovdyr. I bilag I til samme forordning er der fastlagt en liste over tredjelande, tredjelandsområder og dele heraf, hvorfra sådanne sendinger kan indføres til Unionen, samt standardveterinærcertifikater, der skal ledsage sendingerne.
(3)
Efter en anmodning fra Rusland om tilladelse til transit af levende kvæg til avl og levebrug fra Kaliningrad (Kaliningradskaya oblast) gennem Litauen gennemførte Kommissionen en inspektion i Kaliningrad. Den konkluderede, at dyresundhedssituationen i dette område tilsyneladende er god. På dette grundlag bør indførsel til Unionen af sendinger af sådanne dyr udelukkende med henblik på transit fra Kaliningrad til andre dele af Rusland gennem Litauen ved hjælp af vejkøretøjer være tilladt.
(4)
Litauen kan desuden sikre gennemførelsen af de foranstaltninger, der er omhandlet i artikel 8, stk. 1, i Rådets direktiv 90/425/EØF af 26. juni 1990 om veterinærkontrol og zooteknisk kontrol i samhandelen med visse levende dyr og produkter inden for Fællesskabet med henblik på gennemførelse af det indre marked (3), for dyr fra Kaliningrad, der på grund af eksterne forhold ikke kan fuldføre transitten uden aflæsning.
(5)
Rusland har også bekræftet sin aftale med Belarus i henhold til toldunionen, der omfatter både lande, og som indebærer, at de to lande anvender de samme veterinære og sundhedsmæssige standardkrav vedrørende import.
(6)
Forordning (EU) nr. 206/2010 bør derfor ændres for at give mulighed for transit af levende kvæg til avl og levebrug fra Kaliningrad. Listen over tredjelande, tredjelandsområder og dele heraf, som er godkendt med hensyn til indførsel til Unionen af visse dyr, i del 1 i bilag I til forordning (EU) nr. 206/2010 bør ændres i overensstemmelse hermed.
(7)
Det er også nødvendigt at fastlægge et standardveterinærcertifikat for transit af disse dyr. Der bør i overensstemmelse hermed indsættes et "BOV-X-TRANSIT-RU"-standardveterinærcertifikat i del 2 i bilag I til forordning (EU) nr. 206/2010.
(8)
Forordning (EU) nr. 206/2010 bør derfor ændres i overensstemmelse hermed.
(9)
Foranstaltningerne i denne forordning er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET DENNE FORORDNING:
Artikel 1
I Kommissionens forordning (EU) nr. 206/2010 foretages følgende ændringer:
1)
Følgende indsættes som artikel 12a:
"Artikel 12a
Dispensation for transit af visse sendinger af levende kvæg til avl og levebrug gennem Litauen
1. Transit ad vej gennem Litauen af sendinger af levende kvæg til avl og levebrug, der kommer fra det russiske område Kaliningrad og sendes til et bestemmelsessted uden for EU, er tilladt, forudsat at følgende betingelser er opfyldt:
a)
Dyrene føres ind i Litauen på grænsekontrolstedet ved Kybartain-vejen og forlader Litauen på grænsekontrolstedet i Medininkai.
b)
Dyrene transporteres i containere på vejgående køretøjer, der er plomberet med en plombering med løbenummer på grænsekontrolstedet, hvor sendingen føres ind i EU, ved Kybartai-vejen, af Litauens kompetente myndigheds veterinærtjeneste.
c)
De dokumenter, der er omhandlet i artikel 7, stk. 1, tredje led, i Rådets direktiv 91/496/EØF, herunder det behørigt udfyldte veterinærcertifikat, som er i overensstemmelse med standardveterinærcertifikat "BOV-X-TRANSIT-RU", der er fastsat i del 2 i bilag I til denne forordning, og som ledsager dyrene fra grænsekontrolstedet ved Kybartai-vejen til grænsekontrolstedet i Medininkai, er på hver side stemplet med "KUN TIL TRANSIT FRA DET RUSSISKE OMRÅDE KALININGRAD VIA LITAUEN" af den kompetente myndigheds embedsdyrlæge på grænsekontrolstedet ved Kybartai-vejen.
d)
De krav, der er fastsat i artikel 9 i Rådets direktiv 91/496/EF, er opfyldt.
e)
Det er i det fælles veterinærdokument til brug ved import som omhandlet i artikel 1, stk. 1, i Kommissionens forordning (EF) nr. 282/2004 (4), underskrevet af embedsdyrlægen på grænsekontrolstedet ved Kybartai-vejen, attesteret, at sendingen kan godkendes til transit gennem Litauen.
f)
Dyrene ledsages af et sundhedscertifikat, der muliggør uhindret adgang til Belarus, og et veterinærcertifikat udstedt for dyrenes bestemmelsessted i Rusland.
2. Sendingen må ikke aflæsses i EU, og den skal transporteres direkte til udgangsgrænsekontrolstedet i Medininkai.
Embedsdyrlægen på grænsekontrolstedet i Medininkai udfylder del 3 i det fælles veterinærdokument til brug ved import, efter at udgangskontrollen af sendingen har bekræftet, at sendingen er identisk med den, der blev ført ind i Litauen på grænsekontrolstedet ved "Kybartai-vejen".
3. I tilfælde af uregelmæssigheder eller en nødsituation under transitten gennemfører transitmedlemsstaten de foranstaltninger, der er fastsat i artikel 8, stk. 1, litra b), andet led, i direktiv 90/425/EØF (5), i det omfang det er nødvendigt.
4. Den kompetente myndighed i Litauen kontrollerer regelmæssigt, at der er overensstemmelse mellem antallet af sendinger, der henholdsvis føres ind på og forlader EU's område.
2)
Bilag I ændres som angivet i bilaget til nærværende forordning.
Artikel 2
Denne forordning træder i kraft på tyvendedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 16. juli 2012.

Labels: 3
18
6